Document ID: 32006D0705

KOMISIJAS LĒMUMS
(2006. gada 20. oktobris),
ar ko apstiprina plānu profilaktiskai vakcinācijai pret H5 apakštipa putnu gripu dažās saimniecībās Ziemeļreinā-Vestfālenē, ko iesniegusi Vācija saskaņā ar Padomes Direktīvu 2005/94/EK
(izziņots ar dokumenta numuru K(2006) 4906)
(Autentisks ir tikai teksts vācu valodā)
(2006/705/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 20. decembra Direktīvu 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (1), un jo īpaši tās 57. panta 2. punktu,
tā kā:
(1)
Vācijā nesen bijuši ļoti daudzi gadījumi, kad savvaļas putniem konstatēts īpaši patogēns A tipa H5N1 apakštipa putnu gripas vīruss. Šīs slimības uzliesmojumi bijuši arī saimniecībās ar mājputniem un zooloģiskajos dārzos.
(2)
Vakcinācija pret H5 un H7 apakštipa putnu gripu var būt vērtīgs līdzeklis slimības profilaksei un kontrolei. Tomēr tas vēl nav izmantots saimniecībās ar mājputniem Vācijā.
(3)
Vācija vēlas ievākt vairāk informācijas par vakcinācijas izmantošanu, veicot plašu lauka pētījumu.
(4)
Saskaņā ar pētījumu, kura mērķis ir novērtēt H5 apakštipa putnu gripas vakcīnu aizsardzības efektivitāti, vakcinējot mājputnus, ko tur parastos lauka apstākļos, 2006. gada 24. augustā Vācija iesniedza apstiprināšanai profilaktiskās vakcinācijas plānu, ko paredzēts īstenot trīs komerciālās saimniecībās, kas atrodas Ziemeļreinā-Vestfālenē.
(5)
Iesniegtajā profilaktiskās vakcinācijas plānā ir ietverta Direktīvas 2005/94/EK 56. panta 2. punktā prasītā informācija, un tas atbilst DIVA stratēģijai (stratēģija inficēto dzīvnieku atšķiršanai no vakcinētajiem). Ņemot vērā šā plāna novērtējumu un apspriedes ar Vāciju, ir lietderīgi apstiprināt plānu.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Profilaktiskās vakcinācijas plāns
1. Plāns profilaktiskai vakcinācijai pret īpaši patogēnu H5 apakštipa putnu gripu, ko paredzēts izmantot līdz 2008. gada 30. septembrim un ko 2006. gada 24. augustā iesniegusi Vācija, ir apstiprināts.
Profilaktisko vakcināciju veic ar H5N2 apakštipa putnu gripas inaktivētu vakcīnu trīs izvēlētās saimniecībās ar mājputniem Ziemeļreinā-Vestfālenē, Vācijā atbilstoši minētajam plānam.
2. Šā panta 1. punktā minētajās saimniecībās ar mājputniem īsteno valsts uzraudzību un profilaktiskajā vakcinācijas plānā izklāstītos atbilstīgos biodrošības pasākumus.
3. Profilaktiskās vakcinācijas plānu īsteno efektīvi.
4. Komisija publicē profilaktiskās vakcinācijas plānu.
2. pants
Pasākumi, ar ko ierobežo pārvietošanu
1. Kompetentā iestāde nodrošina, ka:
a)
no 1. panta 1. punktā minētajām saimniecībām nepārvieto mājputnus, olas, mājputnu liemeņus un svaigu gaļu, kas iegūta no šajās saimniecībās turētiem mājputniem, (“mājputnus un citas preces”);
b)
profilaktiskās vakcinācijas plāna īstenošanas laikā 1. panta 1. punktā minētajās saimniecībās neieved mājputnus un citus nebrīvē turētus putnus.
2. Kompetentā iestāde, atkāpjoties no 1. punkta a) apakšpunktā minētā, un atbilstoši profilaktiskās vakcinācijas plānam var atļaut mājputnu un citu preču šādu pārvietošanu:
a)
pārvietošanu uz putnu gripas valsts references laboratoriju Vācijā;
b)
transportēšanu tūlītējai iznīcināšanai Vācijā, iepriekš paņemot attiecīgus paraugus, kuri jānosūta uz minēto laboratoriju.
3. pants
Saimniecību un transportlīdzekļu tīrīšana un dezinfekcija
1. Kompetentā iestāde nodrošina, ka 1. panta 1. punktā minētās saimniecības ar mājputniem pēc visu mājputnu aizvākšanas no šīm saimniecībām tiek iztīrītas un dezinficētas atbilstoši kompetentās iestādes norādījumiem.
2. Kompetentā iestāde nodrošina, ka visi transportlīdzekļi, kas izmantoti mājputnu un citu preču transportēšanai, pēc katras transportēšanas reizes tiek iztīrīti un dezinficēti ar dezinfekcijas līdzekļiem un metodēm, ko apstiprinājusi kompetentā iestāde.
4. pants
Ziņojumi
Viena mēneša laikā pēc šā lēmuma piemērošanas dienas Vācija iesniedz Komisijai ziņojumu par profilaktiskās vakcinācijas plāna īstenošanu.
No 2006. gada 3. oktobra Vācija iesniedz ceturkšņa ziņojumus Pārtikas aprites un dzīvnieku veselības pastāvīgajai komitejai.
5. pants
Adresāti
Šis lēmums ir adresēts Vācijas Federatīvajai Republikai.
Briselē, 2006. gada 20. oktobrī

Labels: 0
18
6